Mireteni ni miti yenye koni ya jenasi Juniperus katika familia Cupressaceae ya oda Pinales (mikoni) ambayo koni zao zina nyama. Miti hiyo inasambaa kwa upana kupitia Nusudunia ya Kaskazini kutoka Aktiki kuelekea kusini mpaka Afrika ya Kaskazini, Uturuki, Pakistani, Tibet, Japani na Amerika ya Kati. Spishi moja, mreteni mashariki (Juniperus procera), inapatikana chini ya Sahara. Misitu ya mireteni juu kabisa inapatikana kwa mwinuko wa m 4900 katika kaskazini kwa Himalaya inayoumba mmoja ya mipaka ya miti ya kimo juu kabisa duniani. Ukubwa na muundo wa mireteni hutofautiana kutoka miti ya urefu wa m 20-40 hadi vichaka vilivyoenea chini na huwa na matawi marefu yanayotambaa. Huwa na majani kijani mwaka mzima na hayo yanafanana na sindano na/au magamba. Hubeba maua kwenye mti mmoja au miti tofauti. Koni za mbegu za kike ni bainifu sana zenye magamba kama matunda yaliyo na nyama na kuungana ili kuunda umbo la "beri" za urefu wa mm 4-27. “Beri” hizo huwa na mbegu 1-12 zisizo na mabawa lakini zilizo na ganda ngumu. Kwa spishi fulani "beri" ni kahawianyekundu au zina rangi ya machungwa, lakini kwa nyingi nyingine rangi ni buluu.